Die Dusi-kanowedvaart (die Dusi) tussen Pietermaritzburg en Durban is die belangrikste kompetisie vir kanowedvaarders in Suid-Afrika. Die Dusi vind op die Msunduzi-rivier plaas, wat ook bekend is as die Dusirivier. Die eerste kanovaarders wat die Msunduzirivier met 'n kano aangepak het was William Foley en Paul Marianny, beide van Pietermaritzburg. Hulle het hul eindbestemming in 1893 binne sewe dae bereik. Die eerste Dusi het op 22 Desember 1951 plaasgevind. Anders as die huidige kompetisie, is daar in die eerste Dusi ononderbroke geroei totdat die eindbestemming bereik is. Slegs agt deelnemers het die eerste Dusi aangedurf, naamlik Ian Player, Miles Brokensha, Ernie Pearce, John Naude, Basil Halford, Willie Potgieter, Fred Schmidt en Denis Vorster. Slegs Ian Player het die Dusi in 'n tyd van ses dae voltooi. Dit was ten spyte daarvan dat 'n nagadder hom vroeër gebyt het. Sy kano was gemaak van hout en borduurgaas en het 30 kilogram geweeg. Dit het natuurlik al sy voorraad vir die tog ingesluit. Vervolgens is die resies vir nog drie jaar ononderbroke aangebied, maar in 1956 is besluit om die resies oor drie dae te hou, aangesien dit te gevaarlik is om gedurende die aand te roei.